Document ID: 32014D0746

KOMISIJOS SPRENDIMAS
2014 m. spalio 27 d.
kuriuo pagal Europos Parlamento ir Tarybos direktyvą 2003/87/EB nustatomas 2015-2019 m. laikotarpio sektorių ir jų pošakių, kuriems būdinga didelė anglies dioksido nutekėjimo rizika, sąrašas
(pranešta dokumentu Nr. C(2014) 7809)
(Tekstas svarbus EEE)
(2014/746/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 10a straipsnio 13 dalį,
kadangi:
(1)
Direktyvoje 2003/87/EB numatyta, kad nuo 2013 m. pagrindinis šiltnamio efektą sukeliančių dujų apyvartinių taršos leidimų (toliau - ATL) paskirstymo įrenginių, kuriems taikoma Sąjungos apyvartinių taršos leidimų prekybos sistema (toliau - ES ATLPS), veiklos vykdytojams principas turėtų būti jų pardavimas aukcionuose. Tačiau kriterijus atitinkantys veiklos vykdytojai toliau gaus nemokamus ATL 2013-2020 m. laikotarpiu pagal Direktyvoje 2003/87/EB ir Komisijos sprendime 2011/278/ES (2) nustatytas taisykles;
(2)
nesudarius plataus užmojo tarptautinio susitarimo dėl klimato kaitos, kuriuo būtų siekiama užtikrinti, kad pasaulio temperatūra nepadidėtų daugiau kaip 2 °C, Sąjungos veiksmais pasiekta nauda galėtų būti ne tokia reikšminga. Jei tarptautiniu lygmeniu nebūtų privalomų veiksmų, šiltnamio efektą sukeliančių dujų kiekis galėtų padidėti trečiosiose šalyse, kuriose pramonei netaikomi palyginami anglies dioksido išmetimo apribojimai (tai vadinama anglies dioksido nutekėjimu). Siekiant mažinti šią anglies dioksido nutekėjimo riziką, Direktyvoje 2003/87/EB numatyta, kad, priklausomai nuo tarptautinių derybų rezultatų, Komisija turi nustatyti sektorių ir jų pošakių, kuriems būdinga didelė anglies dioksido nutekėjimo rizika, sąrašą (toliau - sektorių ir jų pošakių sąrašas). Tų sektorių ir jų pošakių įrenginių veiklos vykdytojai turėtų gauti visą (100 %) pagal Direktyvą 2003/87/EB ir Sprendimą 2011/278/ES nustatytą nemokamų ATL skaičių, pakoreguotą pagal įvairius sektorius apimantį pataisos koeficientą, minimą Direktyvos 2003/87/EB 10a straipsnio 5 dalyje ir nustatytą Komisijos sprendimo 2013/448/ES (3) II priede;
(3)
dėl to Komisija išanalizavo, kokiu mastu trečiosios šalys, kurioms tenka didelė sektoriaus arba jo pošakio, kuriam būdinga didelė anglies dioksido nutekėjimo rizika, pasaulinės produkcijos dalis, yra tvirtai įsipareigojusios mažinti tuose sektoriuose išmetamų šiltnamio efektą sukeliančių dujų kiekį, taip pat ar tie įsipareigojimai yra palyginami su Sąjungos įsipareigojimais ir ar jie bus vykdomi per tą patį laikotarpį. Be to, išnagrinėta, kiek tose šalyse esančių įrenginių efektyvumas yra palyginamas su Sąjungoje esančių įrenginių efektyvumu. Komisija padarė išvadą, kad įsipareigojimai mažinti šiltnamio efektą sukeliančių dujų kiekį yra nepakankamai palyginami, todėl CO2 efektyvumo palyginamumas nėra aktualus;
(4)
pirmasis sektorių ir jų pošakių, kuriems būdinga didelė anglies dioksido nutekėjimo rizika, sąrašas 2013 ir 2014 metams nustatytas 2009 m. Komisijos sprendimu 2010/2/ES (4);
(5)
vertinimas turėtų būti atliekamas vadovaujantis įvairiais kiekybiniais bei kokybiniais kriterijais ir remiantis trijų pastarųjų metų duomenimis. Taigi Komisija naudojosi 2009, 2010 ir 2011 m. duomenimis, nes turėjo tik kai kurių parametrų 2012 m. duomenis;
(6)
siekdama sudaryti sektorių ir jų pošakių sąrašą, Komisija įvertino anglies dioksido nutekėjimo riziką NACE-4 lygmens sektoriuose ir jų pošakiuose pagal Sąjungos ekonominės veiklos rūšių statistinį klasifikatorių, nustatytą Europos Parlamento ir Tarybos reglamentu (EB) Nr. 1893/2006 (5). NACE-4 lygmeniu turimi optimalūs ir sektorius tiksliai apibūdinantys duomenys. Sektorius žymimas 4 skaitmenų kodu pagal NACE klasifikatorių, o pošakis - 6 skaitmenų CPA arba 8 skaitmenų Prodcom, t. y. klasifikatorių, skirtų Sąjungos pramonės produkcijos statistikai ir tiesiogiai susijusių su NACE klasifikatoriumi, kodais;
(7)
pirmiausiai sektoriai įvertinti remiantis kiekybiniais kriterijais, nustatytais Direktyvos 2003/87/EB 10a straipsnio 15 ir 16 dalyse. Kad galėtų taikyti tuos kriterijus, Komisija turėjo nustatyti tiesioginių ir netiesioginių papildomų išlaidų, susijusių su Direktyvos 2003/87/EB įgyvendinimu, sumą;
(8)
tiesioginės papildomos išlaidos, kurios susidarytų, jei būtų nuspręsta, kad sektoriui anglies nutekėjimo rizika nebūdinga ir šio sektoriaus įmonėms reikėtų pirkti atitinkamą kiekį ATL, buvo apskaičiuotos remiantis tiesiogiai sektoriuje išmetamo CO2 kiekio duomenimis. Laikoma, kad Europos Sąjungos sandorių žurnalas (ESSŽ) yra tiksliausias ir skaidriausias atskirų įrenginių išmetamo CO2 duomenų šaltinis, todėl jo duomenys naudoti tiesioginėms sektoriaus išlaidoms apskaičiuoti. Sektorių ir šiltnamio efektą sukeliančių dujų, kurie į ES ATLPS įtraukti nuo 2013 m. sausio 1 d., duomenų ESSŽ nėra. Todėl tokiais atvejais Komisija naudojosi tiesiogiai išmesto CO2 duomenimis, kuriuos valstybės narės pateikė nacionalinėse įgyvendinimo priemonėse (NĮP) pagal Sprendimą Nr. 2011/278/ES;
(9)
siekdama nustatyti netiesiogines papildomas išlaidas, Komisija iš valstybių narių surinko duomenis apie elektros energijos suvartojimą sektorių lygmeniu, užtikrindama, kad pagal skirtingus NACE kodus nebūtų dvigubo elektros energijos suvartojimo skaičiavimo. Siekdama nustatyti išmetamųjų teršalų kiekį, susijusį su įvairiuose sektoriuose suvartojamos elektros energijos gamyba, ir atitinkamus sektorius įtraukti į Sprendimo 2010/2/ES sektorių ir jų pošakių sąrašą, Komisija naudojo vidutinį išmetamųjų teršalų faktorių, apskaičiuotą bendram elektros energijai gaminti skirtam kuro mišiniui, nes laikyta, kad jis pagrįstas tiksliausiais duomenimis. Tas pats vidutinis išmetamųjų teršalų faktorius naudotas vertinimams, kuriais grindžiamas šis sprendimas;
(10)
be to, siekdama nustatyti tiesiogines ir netiesiogines papildomas išlaidas, Komisija turėjo apskaičiuoti apytikrę vidutinę anglies dioksido kainą. Siekiant nustatyti sektorių ir jų pošakių sąrašą pirmą kartą, skaičiavimams naudotas 30 EUR už CO2 ekvivalento toną anglies dioksido kainos įvertis. Per Sprendimo 2010/2/ES taikymo laikotarpį skaičiavimams naudota anglies dioksido kaina ir faktinė anglies dioksido kaina labai skyrėsi - pastaroji buvo daug mažesnė. Tačiau Komisija savo komunikate „Klimato ir energetikos politikos strategija 2020-2030 m.“ (6) pasiūlė šiltnamio efektą sukeliančių dujų išmetimą iki 2030 m. besąlygiškai sumažinti 40 %, palyginti su 1990 m. lygiu, ir siekti atitinkamo atsinaujinančių energijos šaltinių planinio rodiklio. Komisija taip pat pasiūlė sukurti ES ATLPS rinkos stabilumo rezervą. Tikimasi, kad, esant tokioms aplinkybėms, ateityje anglies dioksido kaina labiau priklausys nuo išmetamųjų teršalų kiekio sumažinimo vidutiniu ir ilguoju laikotarpiu. Todėl manoma, kad vertinimams, kuriais grindžiamas šis sprendimas, yra pagrįsta toliau naudoti numanomą kainą - 30 EUR už CO2 ekvivalento toną;
(11)
tiesioginės ir netiesioginės papildomos išlaidos turėtų būti apskaičiuojamos kaip bendrosios pridėtinės vertės dalis. Bendrajai pridėtinei vertei sektorių lygmeniu apskaičiuoti naudoti Eurostato struktūrinės verslo statistikos duomenų bazės duomenys;
(12)
be to, remdamasi iš Eurostato Comex duomenų bazės gautais duomenimis, Komisija įvertino kiekvieno sektoriaus ir jo pošakio prekybos intensyvumą;
(13)
Komisija išnagrinėjo iš viso 245 pramonės sektorių ir 24 pošakių, priskiriamų NACE klasifikatoriaus skyriams „Kasyba ir karjerų eksploatavimas“ ir „Gamyba“, duomenis. Šio sprendimo priedo 1 punkte išvardyti sektoriai ir jų pošakiai atitinka Direktyvos 2003/87/EB 10a straipsnio 15 ir 16 dalyse nustatytus kriterijus ir turėtų būti laikomi sektoriais, kuriems būdinga didelė anglies dioksido nutekėjimo rizika;
(14)
kai kurie kiti sektoriai, kurie pagal Direktyvos 2003/87/EB 10a straipsnio 15 ir 16 dalyse nustatytus kiekybinius kriterijus laikomi sektoriais, kuriems anglies dioksido nutekėjimo rizika nebūdinga, įvertinti pagal tos direktyvos 10a straipsnio 17 dalyje nustatytus kokybinius kriterijus. Kokybinis vertinimas atliktas tais atvejais, kai sektoriai atitiko kokybinius kriterijus nustatant ankstesnį sąrašą, ribinių sektorių atvejais ir pramonės atstovų prašymu;
(15)
sektorių „Tekstilės apdaila“ (NACE kodas 1330), „Degto molio plytų, plytelių ir statybinių dirbinių gamyba“ (NACE kodas 2332), „Gipso gaminių, naudojamų statybinėms reikmėms, gamyba“ (NACE kodas 2362), „Geležies liejinių gamyba“ (NACE kodas 2451) ir „Lengvųjų metalų liejinių gamyba“ (2453) atveju kokybiniai vertinimai, atlikti rengiant ankstesnį 2013 ir 2014 m. galiojusį sektorių ir jų pošakių sąrašą, buvo atnaujinti. Padaryta išvada, kad aplinkybės, kuriomis galima pagrįsti šių sektorių ir jų pošakių įtraukimą į sąrašą, tebeegzistuoja. Todėl turėtų būti laikoma, kad šiems sektoriams taip pat ir 2015-2019 m. laikotarpiu būdinga didelė anglies dioksido nutekėjimo rizika;
(16)
atliktas sektoriaus „Salyklo gamyba“ (NACE kodas 1106) kokybinis vertinimas, nes šis sektorius pagal Direktyvos 2003/87/EB 10a straipsnio 16b dalį buvo ribinis. Atsižvelgiant į išaugusias Direktyvos 2003/87/EB įgyvendinimo išlaidas, vertinant nustatyta, kad Sąjungoje šiam sektoriui būdingas didelis prekybos intensyvumas ir labai sumažėjęs pelningumas. Mažos pelno maržos riboja įrenginių veiklos vykdytojų investicinį pajėgumą ir galimybes mažinti išmetamųjų teršalų kiekį. Atsižvelgiant į bendrą šių veiksnių poveikį, šis sektorius turėtų būti laikomas sektoriumi, kuriam būdinga didelė anglies dioksido nutekėjimo rizika;
(17)
priedo 2 punkte išvardyti sektoriai turėtų būti laikomi sektoriais, kuriems, remiantis kokybiniais kriterijais, būdinga didelė anglies dioksido nutekėjimo rizika;
(18)
atsižvelgiant į tai, kad priede nustatytinas sektorių ir jų pošakių, kuriems būdinga didelė anglies dioksido nutekėjimo rizika, sąrašas turėtų galioti 2015-2019 m., šis sprendimas turėtų būti taikomas nuo 2015 m. sausio 1 d.;
(19)
siekiant teisinio tikrumo ir aiškumo, Sprendimas 2010/2/ES turėtų būti panaikintas nuo 2015 m. sausio 1 d.;
(20)
šiame sprendime numatytos priemonės atitinka Klimato kaitos komiteto nuomonę,
PRIĖMĖ ŠĮ SPRENDIMĄ:
1 straipsnis
Priede išvardyti sektoriai ir jų pošakiai laikomi sektoriais ir jų pošakiais, kuriems būdinga didelė anglies dioksido nutekėjimo rizika.
2 straipsnis
Sprendimas 2010/2/ES panaikinamas nuo 2015 m. sausio 1 d.
3 straipsnis
Šis sprendimas taikomas nuo 2015 m. sausio 1 d.
4 straipsnis
Šis sprendimas skirtas valstybėms narėms.
Priimta Briuselyje 2014 m. spalio 27 d.

Labels: 20